CELEX: 62021TN0629
Language: et
Date: 2021-09-29 00:00:00
Title: Kohtuasi T-629/21: 29. septembril 2021 esitatud hagi – Ereğli Demir ve Çelik Fabrikaları jt versus komisjon

22.11.2021   
            
            
               ET
            
            
               Euroopa Liidu Teataja
            
            
               C 471/59
            
         
      29. septembril 2021 esitatud hagi – Ereğli Demir ve Çelik Fabrikaları jt versus komisjon
      (Kohtuasi T-629/21)
      (2021/C 471/84)
      Kohtumenetluse keel: inglise
      
         Pooled
      
      
         Hagejad: Ereğli Demir ve Çelik Fabrikaları TAŞ (İstanbul, Türgi), İskenderun Demir ve Çelik AŞ (Payas, Türgi), Erdemir Çelik Servis Merkezi Sanayi ve Ticaret AŞ (Gebze, Türgi) (esindajad: advokaadid J. Cornelis ja F. Graafsma)
      
         Kostja: Euroopa Komisjon
      
         Nõuded
      
      Hagejad paluvad Üldkohtul:
      
                  —
               
               
                  tühistada komisjoni 5. juuli 2021. aasta rakendusmäärus (EL) 2021/1100, millega kehtestatakse Türgist pärit teatavate rauast, legeerimata terasest või muust legeerterasest kuumvaltsitud lehttoodete impordi suhtes lõplik dumpinguvastane tollimaks ja nõutakse lõplikult sisse kõnealuse impordi suhtes kehtestatud ajutine tollimaks (ELT 2021, L 238, lk 32), ja
               
            
                  —
               
               
                  mõista hagejate kohtukulud välja Euroopa Komisjonilt.
               
            
         Väited ja peamised argumendid
      
      Hagi põhjenduseks esitavad hagejad neli väidet.
      
                  1.
               
               
                  Esimene väide, mille kohaselt rikuti Euroopa Parlamendi ja nõukogu määruse (EL) 2016/1036 (1) artikli 2 lõike 10 punkti j, kui valuuta konverteeriti, kuigi seda poleks vaja olnud. Lisaks väidavad hagejad, et rikuti ka määruse (EL) 2016/1036 artikli 2 lõike 10 ja artikli 2 lõike 5 sissejuhatavat osa, sest kulusid ei määratud kindlaks hagejate raamatupidamisandmete alusel.
               
            
                  2.
               
               
                  Teine väide, mille kohaselt rikuti määruse (EL) 2016/1036 artikli 2 lõike 10 punkti j, WTO dumpinguvastase lepingu artiklit 2.4 ja hea halduse põhimõtet, kui keelduti riskimaandamisest tuleneva kasumi ja kahjumiga korrigeerimisest.
               
            
                  3.
               
               
                  Kolmas väide, mille kohaselt rikuti määruse (EL) 2016/1036 artikli 2 lõikeid 5 ja 6 ning artikli 2 lõike 10 sissejuhatavat osa, kui arvestati topelt teatavaid müügi-, üld- ja halduskulusid, mis tekkisid Isdemiri omamaise müügi käigus Erdemiri kaudu.
               
            
                  4.
               
               
                  Neljas väide, mille kohaselt rikuti määruse (EL) 2016/1036 artikli 2 lõiget 6 ja WTO dumpinguvastase lepingu artiklit 2.2.2, kui müügi-, üld- ja halduskuludest jäeti välja vahetuskursikasum ja -kahjum.
               
            
         (1)  Euroopa Parlamendi ja nõukogu 8. juuni 2016. aasta määrus (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (ETL 2016, L 176, lk 21).